**ДО**

**МИНИСТЕРСКИЯ СЪВЕТ**

**НА РЕПУБЛИКА БЪЛГАРИЯ**

**ДОКЛАД**

от д-р Георги Тахов – министър на земеделието и храните

**Относно:** Проект на Постановление на Министерския съвет за допълнение на Правилника за устройството и дейността на Държавно предприятие „Кабиюк” – Шумен, приет с Постановление № 228 на Министерския съвет от 2004 г.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

На основание чл. 31, ал. 2 от Устройствения правилник на Министерския съвет и на неговата администрация, внасям за разглеждане проект на Постановление за допълнение на Правилника за устройството и дейността на Държавно предприятие „Кабиюк” – Шумен, приет с Постановление № 228 на Министерския съвет от 2004 г. (обн., ДВ, бр. 78 от 2004 г.).

Държавно предприятие „Кабиюк” (ДП „Кабиюк”) е от системата на Министерството на земеделието и храните, чието имущество се състои от имущество, предоставено от министъра на земеделието и храните, и от имущество, придобито в резултат на дейността му. Предмет на дейността на предприятието е племенно-селекционна и развъдна дейност в областта на животновъдството и растениевъдството, съхранение и усъвършенстване на ценни, редки и изчезващи породи животни, птици, видове растения с национална значимост, производство и реализация на племенни животни, сортови семена и селскостопанска продукция, музейна дейност, продажба на стоки от собствено производство и др. Държавното предприятие изпълнява дейности, свързани по-конкретно със съхранение на застрашени от изчезване на уникални автохтонни породи животни, запазване на единствените в страната племенни стада от Кавказка и Асканийска порода овце, Източнобългарска и Арабска-Шагия породи коне и разширяване на достъпа на все повече потребители до тези породи.

Предприятието е едно от малкото останали стопанства, в което се развива племенно-селекционна дейност в областта на животновъдството и растениевъдството, съхраняват се уникални и единствени за страната породи животни, стопанисват се 21 892, 215 дка земя, като 19 346 дка са обработваеми, 2 546 дка са угари, мери и пасища. В областта на животновъдството предприятието извършва възложените му със Закона за животновъдство дейности, като се отглеждат 325 бр. коне; 745 бр. овце-майки от породата Кавказки меринос, 63 бр. от Асканийска порода, 137 бр. Медночервена шуменска, 171 бр. от Каракачанска порода; кочове, шилета, крави, бикове и телета, прасета, 120 бр. пчелни семейства. Държавно предприятие „Кабиюк” развива и растениевъдство, с основни земеделски култури - царевица, слънчоглед, пшеница, ечемик и овес, и е регистрирано като земеделски производител.

Държавното предприятие „Кабиюк” развива и туристическа дейност, като на територията му се намират Музей на коня, Лятната резиденция на Александър Батенберг и Зала за българска иконопис.

За извършване на обществената услуга за поддържане на автохтонните и други ценни породи от Националния генофонд по животновъдство и съхраняването им като национално богатство, съгласно сключени договори между Министерството на земеделието и храните и предприятието, на предприятието се предоставят средства от бюджета на министерството, съгласно сключени тригодишни договори, за периодите 2019 г. – 2021 г., както и за 2022 г. – 2024 г., съгласно Методика за определяне на размера на несправедливата финансова тежест въз основа на нетните разходи, понесени от ДП „Кабиюк“, за извършване на обществена услуга за поддържане на автохтонните и други ценни породи от Националния генофонд по животновъдство и съхраняването им като национално богатство. Предстои сключването на нов договор между министерството и предприятието за извършването на тази обществена услуга.

През последните години ДП „Кабиюк“ е в недобро финансово състояние, като отчетните данни през периода 2022 – 2024 г. показват, че се намаляват приходите и разходите за оперативна дейност, значително се увеличават вземанията и задълженията му. През този период предприятието упражнява дейността си при поддържане на високи и нарастващи нива на задлъжнялост, като задълженията към 31.12.2022 г. са 1 949 хил. лв., към 31.12.2023 г. – 2 855 хил. лв., 31.12.2024 г. – 3 300 хил. лв. Предприятието приключва 2022 г. с положителен финансов резултат в размер на 301 хил. лв., 2023 г. – с отрицателен финансов резултат в размер на
488 хил. лв., 2024 г. по предварителни данни приключва с положителен финансов резултат в размер на 37 хил. лв.

**Причини, които налагат приемането на акта**

В съответствие с чл. 10 от Правилника за устройството и дейността на
ДП „Кабиюк”, органите на управление на предприятието са министърът на земеделието и храните и управителният съвет. Съгласно цитирания правилник управителният съвет на предприятието се състои от трима членове.

С предложеният проект на акт се осигурява правната възможност за увеличаване числеността на управителния съвет на предприятието от трима до петима.

Функциите на Управителния съвет като орган на управление на ДП „Кабиюк“, включват правомощия в областта на обсъждането и приемането на устройствените актове на предприятието – вътрешни правила, организационна структура, годишен финансов отчет, предложения до министъра, свързани с разпореждания на дълготрайни материални активи, сключване на договори за кредит, за съвместна дейност, за сключване на съдебна и извънсъдебна спогодба и други, както и осъществява сътрудничество с български и с международни институции и организации, свързани с дейността на предприятието.

Предложението за увеличаване на числеността на Управителния съвет на предприятието се мотивира от широк спектър обстоятелства и причини, включващи: констатираното през последните години неефективно управление и недобро финансово състояние; необходимостта от по-голямо участие в управлението на предприятието на лица с различна експертиза за осигуряване на добро управление на извършваните множество от разнообразни дейности; ефективно осъществяване на държавната политика в областта на селекцията и развитието на животновъдството. Обстоятелството, че на предприятието се предоставят средства от бюджета на министерството за извършване на обществена услуга за поддържане на автохтонните и други ценни породи от Националния генофонд по животновъдство и съхраняването им като национално богатство, обосновава необходимостта от увеличаване на числеността на управителния съвет, с оглед включване в състава му на членове с достатъчна компетентност и практически опит за осъществяване на контрол върху финансовите потоци на предприятието и целевото използване на бюджетните средства. Недоброто финансово състояние на ДП „Кабиюк“ също е част от обстоятелствата, които обосновават предложеното увеличаване на числеността на Управителния съвет на предприятието. Подобряването и стабилизирането на финансовото му състояние изискват повишаване на контрола, съответните мерки и действия за редуциране на задълженията, ограничаване на разходите и повишаване на приходите при същевременно обезпечаване на нормалното протичане на процесите в предприятието, което налага увеличаване на Управителния съвет и допълнително включване на лица със съответната управленска и финансова експертиза.

**Цели**

Целта на увеличаването на числеността на управителния съвет на предприятието от трима на петима е постигане на ефективно управление, подобряване на финансовото състояние и развитие на ДП „Кабиюк“. Широкият кръг от разнообразни дейности, които осъществява ДП „Кабиюк“ налага броя на членовете на УС да се увеличат от трима до петима, за да може да се включат лица със съответната експертиза и опит, които да могат ефективно да управляват и контролират процесите и дейностите, извършвани от предприятието в областта на животновъдството, растениевъдството, ветеринарната медицина и др.

Увеличеният състав на УС от трима на петима членове с различна експертиза, в това число с опит и практика в областта на селекцията и развитието на племенни животни, ще обезпечи качественото извършване на дейностите по поддържане на автохтонните и други ценни породи от Националния генофонд по животновъдство и съхраняването им като национално богатство, което е от съществено значение за осъществяване на държавната политика в областта на животновъдството.

С увеличаването на броя на членовете на УС на предприятието, се цели подобряване на неговото финансово състояние, което ще се постигне чрез завишен управленски контрол на процесите и дейностите в предприятието, управленски действия в краткосрочен период за намаляване на задълженията, оптимизиране на извършваните разходи и повишаване на приходите на ДП „Кабиюк“.

ДП „Кабиюк“ е ситуирано в североизточна България, област Шумен, село Коньовец, като 90% от работещите в предприятието живеят в самото село. В този смисъл съществуването и развитието на предприятието има съществена социална значимост за населението в региона, гарантирайки заетост и съответно развитие на района.

**Очаквани резултати от прилагането на акта**

Приемането на предложения проект на акт легитимира предприемането на всички необходими последващи действия за увеличаване състава на Управителния съвет на предприятието.

Наред с това, увеличеният състав на Управителния съвет на ДП „Кабиюк“ с включване на лица със съответната експертиза и опит, ще доведе до ефективното му управление, ще подобри неговото финансово състояние, в това число намаляване на задлъжнялостта, намаляване на общите разходи и увеличаване на приходите, както и ще издигне нивото на извършваната от предприятието селекционна и развойна дейност в областта на животновъдството.

**Финансови и други средства, необходими за прилагането на новата уредба**

Предложеният проект на акт не води до въздействие върху държавния бюджет, поради което е изготвена и е приложена финансова обосновка съгласно
чл. 35, ал. 1, т. 4, буква „б“ от Устройствения правилник на Министерския съвет и на неговата администрация.

Проектът не води до промяна в целевите стойности на показателите за изпълнение по програми, в това число и ключовите индикатори, заложени в програмния формат на бюджета на Министерството на земеделието и храните за
2025 г.

**Анализ за съответствие с правото на Европейския съюз**

Проектът на акт не съдържа разпоредби, транспониращи актове на институции на Европейския съюз, поради което не е приложена таблица за съответствие с правото на Европейския съюз.

**Информация за проведените обществени консултации**

Съгласно чл. 26, ал. 3 и 4 от Закона за нормативните актове проектът на постановление, проектът на доклад (мотиви), частичната предварителната оценка на въздействието и становището на дирекция „Координация и модернизация на администрацията“ в Министерския съвет, са публикувани на интернет страницата на Министерството на земеделието и храните и на Портала за обществени консултации със срок за предложения и становища 14 дни. Съгласно чл.2, ал.1, т.3 от Закон за публичните предприятия държавните предприятия, създадени със специални закони на основание чл. 62, ал. 3 от Търговския закон имат статута на публични предприятия. Министерският съвет упражнява правата на държавата в публичните предприятия. Министерският съвет може да делегира тези права на министрите съобразно отрасловата им компетентност. Съгласно чл. 10, т.1 от Правилника за устройство и дейността на държавно предприятие „Кабиюк“ министърът на земеделието и храните е определен като орган на управление на държавното предприятие. Промяната, която се извършва в устройствения правилник е несъществена и засяга единствено сфера на правомощия на министъра на земеделието и храните да назначава и освобождава членовете на управителния съвет, по целесъобразност, съобразно нуждите на предприятието. С проекта не се засягат права или създават задължения за трети лица и 14 дневния срок е достатъчен да се ангажират становища в рамките на обществените консултации.

В изпълнение на чл. 26, ал. 5 от Закона за нормативните актове, справката за отразяване на постъпилите предложения и становища от проведената обществена консултация е публикувана на интернет страницата на Министерството на земеделието и храните и на Портала за обществени консултации.

Документите по проекта са съгласувани по реда на чл. 32 – 34 от Устройствения правилник на Министерския съвет и на неговата администрация. Направените целесъобразни бележки и предложения са отразени.

**УВАЖАЕМИ ГОСПОДИН МИНИСТЪР-ПРЕДСЕДАТЕЛ,**

**УВАЖАЕМИ ГОСПОЖИ И ГОСПОДА МИНИСТРИ,**

Във връзка с гореизложеното и на основание чл. 8, ал. 2 от Устройствения правилник на Министерския съвет и на неговата администрация, предлагам Министерският съвет да приеме предложения проект на Постановление за допълнение на Правилника за устройството и дейността на Държавно предприятие „Кабиюк” – Шумен, приет с Постановление № 228 на Министерския съвет от 2004 г.

|  |  |
| --- | --- |
| **Приложение:** | 1. Проект на Постановление на Министерския съвет;
2. Частична предварителна оценка на въздействието;
3. Становище на дирекция „Координация и модернизация на администрацията” в Министерския съвет;
4. Финансова обосновка;
5. Справка за отразяване на становищата, постъпили по реда на чл. 32 – 34 от УПМСНА;
6. Постъпили становища по реда на чл. 32 – 34 от УПМСНА;
7. Справка за отразяване на постъпилите предложения и становища от проведената обществена консултация;
8. Постъпили становища от обществената консултация;
9. Проект на съобщение за средствата за масово осведомяване.
 |

